ועדת העלייה, הקליטה והתפוצות, כנסת 23, פרוטוקול מספר 58, 2020-10-12 12:30

דוד ביטן: שלום, אני מתכבד לפתוח את הישיבה, הנושא הוא מדיניות 'נתיב' ורשות האוכלוסין לעלייה לישראל.

דוד ביטן: זו בקשתו של חבר הכנסת קושניר, ישיבת מעקב לדיון שהתקיים ב-16 בספטמבר 2020.

דוד ביטן: בפתח דיון זה ברצוני לוודא שבכל תקופת הסגר – מה זה לוודא?

דוד ביטן: אנחנו יודעים שהופסקה, בשביל מה את כותבת את זה?

שלומית אבינח: כי אנחנו לא קיבלנו תשובות.

דוד ביטן: אמרתי לך, אני לא רוצה להתעסק בזה בכלל.

דוד ביטן: לא יכול להיות שכל פעם שיש בעיה בסגר אנשים באים אלינו, יש משרדי ממשלה.

דוד ביטן: אני טיפלתי בעניין בהתחלה ופתרתי את הבעיה, אבל עם כל הכבוד משרדי הממשלה צריכים לתפקד, מה כל פעם באים לוועדה בעניין הזה?

דוד ביטן: אני לא מבין את העניין הזה.

אלכס קושניר: אדוני, זה לא עניין של סגר.

דוד ביטן: נו, אז מה?

דוד ביטן: אז משרד הקליטה לא יכול לטפל בזה?

אלכס קושניר: לא.

דוד ביטן: למה לא?

אלכס קושניר: כי זה לא בסמכותו של משרד הקליטה.

דוד ביטן: אז זו סמכות שלנו ולא במשרד הקליטה?

אלכס קושניר: לא.

דוד ביטן: אז אני לא מבין את זה.

אלכס קושניר: אני אשמח אם תיתן לי להסביר.

דוד ביטן: תיכף, בוא נסיים את זה.

שלומית אבינח: יש שני נושאים.

שלומית אבינח: אתה לא רוצה אז תעבור לנושא השני, אבל מה אני אעשה עם כל הפניות האלה?

דוד ביטן: אבל אמרתי לך, עם כל הכבוד - - -

שלומית אבינח: אז אל תקרא, אין בעיה.

דוד ביטן: פונים אלינו כל הזמן, זה לא בסדר שפונים רק אלינו.

מיכל וונש: אבל, אדוני היושב ראש, אנחנו - - -

טלי פלוסקוב: גם אנחנו מוצפים בפניות.

מיכל וונש: ואלה פניות של אזרחים בסוף.

מיכל וונש: זה פניות של אזרחים, אדוני היושב ראש.

דוד ביטן: אז אני שואל אתכם, אנחנו בפעם הקודמת טיפלנו בכל הפניות ופתרנו את כל הבעיות, אין ויכוח.

אלכס קושניר: לא.

דוד ביטן: עכשיו עוד הפעם יש בעיה, כי יש סגר נוסף, עוד פעם באים.

אלכס קושניר: לא, אלה אותן פניות.

דוד ביטן: למה?

דוד ביטן: אין משרדי ממשלה בעניין הזה?

דוד ביטן: הם לא צריכים לטפל?

טלי פלוסקוב: אתה צודק.

דוד ביטן: אם אין ברירה נטפל, אבל אני אומר לכם, אם חברי הוועדה רוצים אני איענה לבקשה, אבל להגיד לכם את האמת, זה לא בסדר.

דוד ביטן: הם התרגלו לפנות רק אלינו במקום לפנות למי שצריך.

יואל רזבוזוב: אנחנו גוף מפקח, אנחנו צריכים לתת בראש למשרדי הממשלה שיתחילו לעבוד.

דוד ביטן: הם לא דורשים שנבקש מהממשלה לעבוד, הם דורשים שנפתור להם את הבעיה, יש הבדל.

אלכס קושניר: לא, לא.

אלכס קושניר: אדוני - - -

דוד ביטן: בפעם שעברה פתרנו את הבעיות, אז עוד פעם פונים.

אלכס קושניר: אדוני, הדיון הוא לבקשתי, אז תן לי להסביר איפה הנקודה.

דוד ביטן: לא, אתה ביקשת משהו אחר.

שלומית אבינח: לא, הוספתי עוד נושא כי - - -

דוד ביטן: זה לא הנושא שביקשת, זה נושא אחר.

שלומית אבינח: כי אני כל חול המועד עבדתי.

דוד ביטן: זה מנהלת הוועדה עשתה לי ככה, אתה מבין?

אלכס קושניר: הבנתי, איגוף משמאל.

דוד ביטן: כן.

שלומית אבינח: לי אין עניין אישי, אף אחד לא מתכוון לעלות אצלי מהמשפחה.

דוד ביטן: לא על זה אני מדבר, באופן כללי, את יודעת מה העמדה שלי.

דוד ביטן: בסדר, אתם רוצים דיון נעשה דיון אין בעיה, תקבעי דיון, בבקשה.

שלומית אבינח: אני רוצה שיענו – אבל, דוד, סליחה, אני רוצה להגיד שמה שאני קיבלתי מידע, וטיפלתי בזה, ששערי המדינה סגורים לעולים, לסטודנטים, לתלמידי נעל"ה - - -

דוד ביטן: על זה אנחנו נעשה דיון, בסדר.

מיכל וונש: זה נכון לגבי כולם.

שלומית אבינח: - - - רשות האוכלוסין בדיון.

דוד ביטן: אבל זו פעם שנייה שהם עושים את זה.

דוד ביטן: הם, כל פעם שיש סגר הם נועלים את המדינה.

דוד ביטן: תגידו לי, זה רציני?

שלומית אבינח: מה-18 בספטמבר המדינה סגורה.

מיכל וונש: בפרט, אדוני היושב ראש, שאנחנו מדברים על גל העלייה הצפוי שאנחנו רוצים לעודד אותו, במקביל.

שלומית אבינח: אבל עכשיו זה סגור.

מיכל וונש: אני יודעת, זה מה שאני אומרת.

יואל ליפובצקי: אדוני היושב ראש, תרשו לי להתערב, אם שומעים אותי.

דוד ביטן: אני אגיד לך למה, הם עושים את זה בכוונה על מנת שבסוף השנה לא יהיו הרבה עולים ואז הם לא צריכים לתקצב את זה כל כך הרבה.

טלי פלוסקוב: עד כדי כך?

דוד ביטן: בסוף לא יהיה כי הם חוסמים את העלייה, לא יהיה.

שלומית אבינח: אתה לא רוצה, אז תעבור ל - - -

דוד ביטן: במקום שיהיה 100,000 איש עוד יהיה פחות מ-2019, ואז יגידו ב-2021 לא צריך כל כך הרבה כי אנחנו יודעים שב-21' יעלו לפחות 100,000 איש.

מיכל וונש: אני חושבת שזה מעלה סוגיה חשובה של אין מדיניות.

מיכל וונש: אנחנו פותרים מקרה מקרה מקרה, מאות מקרים שמגיעים לכל אחד מאיתנו, ובסופו של דבר אין מדיניות כרגע ואני כן חושבת שאם כבר התכנסנו ויש פה את כל הגורמים כדאי - - -

דוד ביטן: בסדר, תעשי דיון על כל העניין.

דוד ביטן: בסדר.

טלי פלוסקוב: אולי להזמין גם את השר?

דוד ביטן: איזה שר?

מיכל וונש: זה לא רק 'נתיב', זה משהו אחר.

דוד ביטן: לא, זה לא קשור ל'נתיב', זה משרד הפנים ומשרד הבריאות.

מיכל וונש: זה גם עולים מרחבי העולם וגם משפחות מרחבי העולם.

אלכס קושניר: יש פה שני נושאים שבכלל לא קשורים.

דוד ביטן: לא קשור אליך.

אלכס קושניר: לא, זה מאוד קשור אליי, כי מה שכתוב בזימון זה נושא אחד, יש פה נושא אחר, חשוב ככל שיהיה, אבל לא יכול להיות - - -

דוד ביטן: רגע, לאט לאט.

דוד ביטן: לא קרה כלום.

דוד ביטן: הנושא הראשון לא קשור אליך, זו בעיה שעולה וצפה בשבועיים האחרונים ואנחנו נקיים דיון בעניין הזה.

דוד ביטן: בסדר, זה הכול.

דוד ביטן: הדיון הקודם בעניין של 'נתיב' ורשות האוכלוסין.

דוד ביטן: 'נתיב', לא רשות האוכלוסין, הדיון הקודם התקיים ביוזמה של חבר הכנסת אלכס קושניר, בדיון צוין כי כל בקשות העלייה נבדקות על ידי 'נתיב', העלייה לישראל עד דור שלישי מתבצעות לפי חוק השבות, הנפקת אשרות עלייה עד דור שלישי כולל מתבצעת על ידי רשות האוכלוסין.

דוד ביטן: העלייה של דור רביעי, נין ליהודים שעולים לישראל לפי חוק הכניסה לישראל מתבצע על ידי הנפקת אשרות על ידי משרד החוץ.

דוד ביטן: בדיון הקודם ציין יואל ליפובצקי כי לאחרונה התחילו ברשות האוכלוסין לתקף את הנוהל של העבודה של 'נתיב' ואז התברר כי 'נתיב' עבדו ללא סמכות.

דוד ביטן: ברשות האוכלוסין הוחלט לפעול על מנת ששר הפנים יסמיך את פעילותם של 'נתיב', הוא אמר שבימים הקרובים תתקבל החלטה.

דוד ביטן: נכון, עכשיו אני נזכר, הוא אמר שהם בעד להמשיך את אותו הסדר שהיה קיים, אבל הם צריכים שהשר יחתום על זה, אז זה על שולחנו של השר.

דוד ביטן: אז מה קרה?

אלכס קושניר: אני יכול להתייחס?

דוד ביטן: כן, בבקשה.

אלכס קושניר: אז ככה, קודם כל זה עדיין על שולחנו של השר והשר לא החזיר את הסמכות שהייתה ל'נתיב' להנפיק אשרות כניסה, יחד עם זאת כן יש התקדמות, אני חייב לומר, הנוהל שהם הציגו כאן במהלך הדיון הקודם כן הגיע לשטח, אני מתכוון לקונסוליות, והיום לקונסוליות יש את הסמכות להנפיק באמת את אשרות הכניסה לדור הרביעי.

אלכס קושניר: העניין הוא שהנוהל קיים, אבל עדיין האנשים לא מקבלים אשרות.

אלכס קושניר: אנחנו שלחנו גם למשרד החוץ וגם לרשות האוכלוסין, ובעצם לכל הגורמים הרלוונטיים, ממש רשימה של אנשים שפנו אלינו עם הנושא הזה, מדובר ב-21 משפחות ורק - - -

דוד ביטן: אז מה אתה אומר, שעכשיו מי שמטפל בזה זה הקונסוליות ומטפלים בזה טוב?

אלכס קושניר: התהליך הוא כזה - - -

דוד ביטן: הבנתי, אני מכיר את התהליך.

אלכס קושניר: לא, 'נתיב' מנפיק אשרת עלייה להורים והילד צריך לקבל אישור כניסה מהקונסוליה.

דוד ביטן: בסדר, אתה אמרת בישיבה הקודמת שהוא צריך לנסוע למוסקבה והוא אמר שאין צורך לנסוע למוסקבה, הוא שולח את זה למשרד החוץ, שולח בדואר, מקבל אישור בדואר.

אלכס קושניר: נכון.

דוד ביטן: אז זה עובד או לא עובד?

אלכס קושניר: אז זהו, זה כפרוצדורה זמנית הם תיקנו את זה ותיקפו את זה, אבל בפועל יש לנו פה שתי עשרות של משפחות, כ-20 משפחות, שעדיין ממתינות לאישור ולקבלת האשרה.

אלכס קושניר: פנינו יחד עם שלומית למשרד החוץ הם ענו שלא כולם פנו אליהם, זה לא נכון, יש לנו הוכחות שפנו אליהם.

אלכס קושניר: אני מבקש כאן לעשות בעצם שני דברים, אחת, לזרז את המערכת כדי שהאנשים האלה יקבלו אשרה, כי לחלק מהם יש כבר טיסות מוזמנות על ידי הסוכנות.

דוד ביטן: אתה מדבר על ה-21 משפחות האלה.

אלכס קושניר: כן.

אלכס קושניר: והדבר הנוסף הוא לדרוש משר הפנים להחזיר את הסמכות ל'נתיב' להנפקת - - -

דוד ביטן: לא, מכיוון שיש המלצה – שלומית, אני מציע שנכתוב מכתב למשרד הפנים שבדיון שהיה בוועדה רשות האוכלוסין הודיעה שהיא ממליצה להמשיך את אותו נוהל, אבל מכיוון שעלתה בעיה חוקית שצריך לתת הסמכה ל'נתיב' זה נמצא על שולחנו של השר.

קריאה: אבל הם כאן, למה לכתוב מכתב?

דוד ביטן: מי זה הם?

קריאה: יואל ליפובצקי, מנהל מינהל האוכלוסין.

דוד ביטן: הסגן?

דוד ביטן: אוקיי, בואו נראה.

שלומית אבינח: אבל גם את אייל סיסו ממשרד החוץ שקיבל את הפניות.

יואל ליפובצקי: שלום, חברים, ניסיתי להתערב קודם, אבל פשוט אין לנו יכולת, אדוני היושב ראש, להתערב ולהעיר.

דוד ביטן: כן, יואל, יש לך משהו לחדש לנו בעניין הזה?

יואל ליפובצקי: כן, כן.

יואל ליפובצקי: קודם כל לגבי העלייה, מה שאמרתם קודם זה ממש לא נכון, אף אחד לא עצר שום עלייה לישראל, אני לא יודע מי - -

דוד ביטן: לא, אתם תוקעים את העלייה, מה לעשות?

יואל ליפובצקי: - - מי ממציא את זה או מי יש לו אינטרס להגיד את המילים האלה.

יואל ליפובצקי: אני אומר לך באחריות מלאה, לא עצרנו שום עלייה משום מדינה לישראל, שיהיה ברור.

דוד ביטן: אתם לא נותנים לאף אחד אפשרות להיכנס, מה זה לא עצרתם?

יואל ליפובצקי: אנחנו נותנים אישורים לעלייה לכולם, אנחנו את העלייה לא עצרנו.

יואל ליפובצקי: זה לא סטודנטים, זה לא 'מסע', זה לא נעל"ה.

יואל ליפובצקי: מה שסגרו בסגר, כל מיני תוכניות, כשאמרו תמתינו שבועיים-שלושה אחרי הסגר, זה לא לעצור עלייה.

יואל ליפובצקי: לא עצרנו אף עולה שביקש לעלות לישראל.

יואל ליפובצקי: לא יודע מי ממציא את זה.

יוסף טייב: הסיפור הזה של 'מסע'.

יואל ליפובצקי: בסדר, מי שממציא את זה שיבושם לו.

יואל ליפובצקי: לענייננו לשאלתך, קודם כל אני - - -

דוד ביטן: אז מה הבעיה?

דוד ביטן: בעיות עם נעל"ה וזה?

דוד ביטן: אז מהסוכנות שיפנו לשר הפנים, למה הם לא פונים?

דוד ביטן: אני לא מבין.

יואל ליפובצקי: קודם כל אני אתקן את חבר הכנסת קושניר, ל'נתיב' לא הייתה הסמכה לחוק הכניסה לישראל, הם עשו את זה ללא הסמכה, אין לי מושג למה ואיך, אבל זה כרגע לא משנה.

אלכס קושניר: ולא ידעתם את זה במשך עשר שנים?

אלכס קושניר: עשר שנים זה התבצע.

יואל ליפובצקי: אז במשך עשר שנים 'נתיב' עבדו ללא הסמכה, מה אתה רוצה ממני?

יואל ליפובצקי: תבוא אליהם בטענות, לא אליי.

יואל ליפובצקי: מי שעובד ללא הסמכה - - -

אלכס קושניר: קודם כל אני יכול לבוא לעצמי בטענה כי הייתי ראש 'נתיב', אבל אנחנו עבדנו גם איתכם וכל הזמן בשקיפות וידעתם שזה מה שקורה.

אלכס קושניר: זה שהתעוררתם יום אחד והחלטתם לשנות את זה, בסדר גמור, תבדקו, אבל לא יכול להיות שאתם לא נותנים עכשיו אישור, או ל'נתיב', או למשרד החוץ, אבל לעשות את זה בצורה נורמלית.

אלכס קושניר: אז אל תגיד עבדו לא חוקי, כי אני מזכיר לך ש'נתיב' זה גוף - - -

יואל ליפובצקי: עבדו ללא סמכות, זה לא משנה.

יואל ליפובצקי: אני לא יודע מי ידע, מי לא ידע.

אלכס קושניר: רגע, 'נתיב' זה זרוע ביצועית שלך, לא של אף אחד אחר, של רשות האוכלוסין וההגירה, אז קודם כל אתה צריך לבוא בטענה לעצמך ולא ל'נתיב' ובטוח לא העולים אשמים בזה.

יואל ליפובצקי: בסדר, אני לא אתווכח על זה, יש חוקים, צריך לעבוד בהתאם לחוקים, וזה לא משנה, אם עשו משהו לא בסדר זה לא אומר שצריך להניח את הלא בסדר.

יואל ליפובצקי: עכשיו, לשאלתך, אדוני היושב ראש, כפי שאמרתי גם בדיון הקודם, אנחנו הצגנו לשר הפנים את כל הנתונים, הצגנו לו את מה אומר החוק ואת ההסמכות, הצגנו לו את המתווה החדש שעושים בין משרד החוץ ל'נתיב', שכמה שידוע לי משיחה שקיימתי גם עם גנאדי מ'נתיב' וגם עם אייל סיסו, שעוד מעט ידברו, זה עובד יפה מאוד והם כבר פתחו כל מיני קשרים בווטסאפ והם כבר מסונכרנים.

יואל ליפובצקי: יכול להיות שיש עדיין כמה, כפי שאמר חבר הכנסת קושניר, שלא פנו או כן פנו, או כן קיבלו או לא קיבלו, יוכלו להתייחס תיכף גנאדי ואייל.

דוד ביטן: אתה אמרת בישיבה הקודמת שבימים הקרובים הוא יחתום.

יואל ליפובצקי: מבחינת שר הפנים, שר הפנים מקבל את המתווה ודרך העבודה שהקונסוליות הן אלה שכיום מוסמכות על פי חוק הכניסה לישראל ושהם ייתנו את האשרות, את א'5, זה גם קטינים נלווים, דרך אגב, זה לא רק נינים, זה גם ילדים של בני זוג, זה ילדים מקשר קודם של בני זוג שנישאו לנכד או נכדה ישראלים.

יואל ליפובצקי: סך הכול, לפי הנתונים של 'נתיב', 'נתיב' היו מנפיקים כ-30 כאלה בחודש מקסימום, אז ככה שאנחנו לא מדברים פה על מאות ואלפים וזה יהיה מאוד פשוט לקונסוליה לעמוד בזה ולתת את השירות בצורה מהירה.

אלכס קושניר: צריך לזכור, 30 משפחות - - -

דוד ביטן: אני רוצה להבין, לפי מה שאתה אומר אתה לא מחזיר ל'נתיב' את הסמכות.

דוד ביטן: זה מה שאתה אומר.

יואל ליפובצקי: קודם כל לא היה להם את הסמכות, אין מה להחזיר.

דוד ביטן: אבל הם יושבים גם ככה שמה, למה שהם לא יעשו את העבודה?

יואל ליפובצקי: מבחינת שר הפנים אין מה לתת, 'נתיב' הם לפי חוק השבות ולא לפי חוק הכניסה.

דוד ביטן: תקשיב, עם כל הכבוד לשר הפנים ועם כל הכבוד לכם, לפי החוק שר הפנים מוסמך להסמיך ואתם ממליצים לו לעשות את זה בקונסוליה.

דוד ביטן: יושב איש 'נתיב' גם ככה, למה שלא יעשה את זה?

דוד ביטן: מה העניין הזה?

דוד ביטן: אני לא מבין את זה.

דוד ביטן: תסבירו לי את ההיגיון של העניין הזה.

יואל ליפובצקי: כי 'נתיב' הוקמה כדי לטפל לפי חוק השבות ולא לפי חוק הכניסה.

דוד ביטן: בסדר, אז מה?

יואל ליפובצקי: והשר לא חושב שצריך כרגע - - -

דוד ביטן: אז שייתן לפי חוק הכניסה לישראל, אז מה?

דוד ביטן: מה זה משנה לפי מה?

דוד ביטן: הרי שר הפנים מוסמך לתת לו הסמכה לפי חוק הכניסה לישראל, לכל פקיד הוא מוסמך לתת, וזה פקיד של המדינה.

יואל ליפובצקי: אבל נמצא פתרון שנותן את הפתרון לאנשים האלה ולעולים ולכל המשפחות - -

דוד ביטן: מה, כל היום צריך להתעסק הם זה?

דוד ביטן: יש שם בן אדם שמתעסק בזה.

יואל ליפובצקי: - - ולכן אין סיבה להרחיב את הסמכויות, את ההסמכות של 'נתיב' מעבר לחוק השבות, שבדיוק בשביל זה הם קמו.

דוד ביטן: אבל אין בעיה לתת להם, מה זה אין סיבה?

דוד ביטן: אין שום בעיה לתת להם, עם כל הכבוד.

דוד ביטן: תשמע, עם כל הכבוד, שר הפנים זה לא אלוהים ואתם לא אלוהים, אתם מתנהגים כאילו אתם מנהלים את המדינה.

דוד ביטן: אתם לא מנהלים את המדינה.

דוד ביטן: יושבים שם אנשים מטעם המדינה שעושים את העבודה הזאת בצורה הכי טובה, תנו להם שיעשו את זה.

דוד ביטן: מדובר ב-30 בשנה, על מה אתם נלחמים?

דוד ביטן: תגידו לי.

דוד ביטן: כל דבר צריך לפנות אליכם, כל דבר צריך לרוץ אליכם?

דוד ביטן: מה העניין הזה?

דוד ביטן: אני לא מבין.

יואל ליפובצקי: מצאנו פתרון, אדוני, אנשים לא צריכים לטוס - - -

דוד ביטן: אתה לא אמרת את זה בישיבה הקודמת.

דוד ביטן: אתם לא אמרתם את זה.

יואל ליפובצקי: הם לא צריכים לטוס, הם לא צריכים לנסוע שעות.

דוד ביטן: אתה אמרת בישיבה הקודמת שאתה מעריך שבימים הקרובים זה יחזור ל'נתיב', זה מה שאמרת.

דוד ביטן: עכשיו פתאום זה התהפך.

יואל ליפובצקי: אמרתי שאני מעריך שתהיה תשובה מהשר כי הנחנו את זה ושאלת אותי כמה פעמים מה ההמלצה ואמרתי לך שהגשנו את כל החומר לשר ושהוא הולך ל - - -

דוד ביטן: אמרת, נו: הגשנו לשר, להעביר את זה ל'נתיב'.

דוד ביטן: זה מה שאמרת.

דוד ביטן: מה העניין?

דוד ביטן: סתם, אתה יודע מה?

דוד ביטן: אין לי בעיה, שהשר יעשה מה שהוא רוצה, אבל פה זה סתם החלטה, תסלח לי.

דוד ביטן: זו החלטה להכניס לעין למישהו, זו הייתה ההחלטה של השר.

דוד ביטן: מה הסיבה?

דוד ביטן: אין שום סיבה, תסלח לי, עם כל הכבוד לשר הפנים, הוא מגזים, הוא ממש מגזים ואתם מגזימים.

דוד ביטן: מספיק כבר עם זה.

דוד ביטן: בחייך, אנחנו כל היום מתעסקים איתכם, עם ההחלטות שלכם, מה קרה פה?

דוד ביטן: אני לא מבין.

דוד ביטן: כל הזמן צריך לפנות אליכם, תנו לסוכנות להכניס – מה העניין הזה?

דוד ביטן: מה?

דוד ביטן: אתם אוהבים שפונים אליכם כל הזמן?

דוד ביטן: לא מקובל עליי, תסלח לי, אני רוצה את השר פה, עם כל הכבוד, שיסביר לי, ואני מפקח עליו בעניין הזה, לא אתם, שיסביר לי למה הוא לא מאפשר לפקידים שמונו על ידי המדינה ונמצאים בשטח לעשות את העבודה הזאת.

דוד ביטן: זו לא עבודה רצינית, זה לא דורש ממנו הרבה מאמץ.

דוד ביטן: אלא אם כן הוא רוצה לפגוע ב'נתיב', אז שיגיד את זה במפורש, מה המשחק?

דוד ביטן: שיגיד: אני לא רוצה את 'נתיב', אני לא רוצה נין של יהודי שיעלה לישראל.

דוד ביטן: שיגידו את זה, למה משחקים את המשחק הזה?

דוד ביטן: פתרתם את הבעיה, באמת פתרתם את זה למופת.

דוד ביטן: זו בושה.

דוד ביטן: אני מבקש שתוציאי הודעה על העניין הזה מטעם הוועדה, שהיא רואה בחומרה רבה את התנהגות שר הפנים ורשות האוכלוסין.

דוד ביטן: מספיק כבר עם זה.

דוד ביטן: תודה רבה, אני לא צריך יותר, הבנתי את המסר שלכם.

שלומית אבינח: רגע, מה עם משרד החוץ?

דוד ביטן: משרד החוץ מסכים, הוא יעשה את העבודה.

דוד ביטן: מה אני צריך את משרד החוץ?

מיכל וונש: אין להם סמכות.

דוד ביטן: יש גבול.

דוד ביטן: באמת יש גבול.

דוד ביטן: תעשו מה שאתם רוצים, הרי אתם קובעים לבד.

דוד ביטן: כל דבר צריך לרוץ אליכם, לשר הפנים, לרשות האוכלוסין, כל דבר צריך לפנות אליכם.

דוד ביטן: חוצפה, תאמין לי, חוצפה.

דוד ביטן: תעלי את משרד החוץ, אין בעיה.

דוד ביטן: אתה שמעת, הם עוד מעט יגידו שלא צריך את 'נתיב', אז לא צריך את 'נתיב', שיחזירו את כולם.

דוד ביטן: אז יש שר שאחראי על 'נתיב', מה, הוא לא צריך לתפקד?

דוד ביטן: מה הוא עושה?

דוד ביטן: מה, הוא רק מופיע בטלוויזיה, אדון השר?

דוד ביטן: שיבוא ויגיד למה הוא לא נלחם בשביל 'נתיב'.

אייל סיסו: צהריים טובים.

אייל סיסו: ב-17.9 הוצאנו את הנוהל מסודר, חדש, לכל הקונסוליות, אנחנו עובדים בשיתוף פעולה מצוין עם 'נתיב' ועם רשות האוכלוסין.

אייל סיסו: הקונסולים שלנו ושל 'נתיב' עשו ביחד אפילו קבוצות ווטסאפ, מי צריך להגיע, קבענו שלושה מסמכים שהם צריכים להביא, שבעיקר נשענים על המסמך של 'נתיב' שאומר שהם זכאים לעלות וזהו, זה עובד.

אייל סיסו: זה עובד טוב בינתיים מההתרשמות שלי מהשטח.

אייל סיסו: לגבי 24 שדיברתם, שאני באופן אישי קיבלתי את זה רק אתמול, אז בדקתי את זה, בדקתי את זה מול השגרירויות, בדקתי אצלנו במערכות, מדובר כרגע על מספר 2 ו-3 שקיבלו אשרות, יש עוד את מספרי 4, 8, 16, 19, 21, שנמצאים כרגע בטיפול בקונסוליה במוסקבה ומשפחה נוספת מספר 15 ברשימה, קבעו להם תור ל-26.10 לסנט פטרסבורג.

אייל סיסו: מעבר לזה לא קיבלנו, מי שהגיע, או קיבל או בטיפול ברגעים אלה.

אייל סיסו: מי שעדיין לא הועבר החומר לא טופל כמובן.

מיכל וונש: מנגנון, למה צריך כל פעם פר משפחה?

דוד ביטן: לבוא למשרד החוץ, גם ככה אין להם מספיק כוח אדם.

אלכס קושניר: נכון.

דוד ביטן: באמת שאין להם כוח אדם, אני לא מאשים אותם, נותנים להם מטלה שיש פקידים שמונו על ידי המדינה, אתה יודע מה?

דוד ביטן: גם אין להם הרבה מה לעשות, אני אומר את זה בצורה מפורשת, מה הבעיה שיטפלו בזה?

דוד ביטן: משרד החוץ רק יחתום אחרי שהם מטפלים.

דוד ביטן: אז מבחינת הנוהל הוא קוים, אבל מישהו שיעשה את העבודה הפרונטלית מול העולים.

אלכס קושניר: אבל, אדוני, עד שהם פותרים את הבעיות שלהם אני רוצה לשאול את אייל, למי אנחנו יכולים לפנות באופן ישיר כדי לפתור את זה במעגלים קצרים?

אלכס קושניר: כי יש פה אנשים שהם אומרים שהם פנו אליכם ויכול להיות שזה איפה שהוא נעלם, אז אני רוצה רק לוודא שאנחנו מטפלים במי שקיים.

אייל סיסו: לא פנינו אלינו.

אייל סיסו: הנוהל שאנחנו קבענו ביחד עם 'נתיב', ברגע שנותנים למשפחה את אשרת העלייה לזכאי העלייה הם מעבירים לקונסול שלנו, הקונסול שלהם והקונסול שלנו מדברים ביחד, הם יושבים באותו בניין בדרך כלל, מעבירים להם את הפרטים של הנין.

אייל סיסו: הם מנפיקים לו את האשרה, נותן לו מספר זכאות, צילום דרכון, מנפיקים את האשרה ומעבירים את המשפחה ב - - -

אלכס קושניר: ובכל זאת עם מי אני יכול לדבר במשרד החוץ?

אייל סיסו: איתי אתה יכול לדבר מתי שאתה רוצה, כל הזמן, 24/7.

אלכס קושניר: תודה רבה.

דוד ביטן: כמה אנשים שהיום יש בעיות איתם?

דוד ביטן: אתה מבין שזה יהיה כל הזמן.

מיכל וונש: זו הבעיה, זה מה שרציתי להגיד, אדוני היושב ראש.

אלכס קושניר: אני לא בא בטענות למשרד החוץ.

אלכס קושניר: זה נפל עליהם.

מיכל וונש: לא, זה לא משרד החוץ.

דוד ביטן: משרד החוץ לא קשור, ההיפך, אתה נותן להם עוד עבודה שהם לא צריכים לעשות.

מיכל וונש: אבל זה מה שרציתי להגיד, בגלל זה שאלתי קודם, ובזה אני גם מתחברת למה שמנהלת הוועדה ניסתה לעשות, יש פה בעיית רוחב.

מיכל וונש: אני רוצה להגיד, יש פה בעיית רוחב והיא - - -

דוד ביטן: לא, זה שפונים אלינו זה לא אומר שזה התפקיד שלנו כאן.

דוד ביטן: זה הכול.

מיכל וונש: לא, חס וחלילה, זה אני מסכימה.

דוד ביטן: אני חושב שמשרדי הממשלה צריכים לעשות את העבודה.

דוד ביטן: הנה, שר הפנים, הוא פתאום רוצה עבודה, מעניין.

דוד ביטן: מעניין, פתאום הוא רוצה לעבוד קשה.

דוד ביטן: שיעשה מה שהוא צריך קודם, אחר כך שיעבוד על דברים אחרים.

דוד ביטן: זה הכול.

דוד ביטן: אני אומר את זה ליד הנציג שלו פה.

מיכל וונש: אבל, אדוני היושב ראש, אני רוצה רגע - - -

יוסף טייב: הוא קיבל המלצה מהגורם המקצועי.

דוד ביטן: אני לא אוהב שעובדים עליי.

דוד ביטן: אתה יודע, הם אמרו, הנציג אמר שהם ממליצים לו, עכשיו פתאום זו ההמלצה שלהם.

יוסף טייב: אבל הוא אמר לך שההמלצה של - - -

דוד ביטן: הם שינו בגלל העמדה שלו, עזוב אותך, נו באמת.

יוסף טייב: תפסיק, נו, באמת.

מיכל וונש: אדוני היושב ראש, אני רוצה לנסות לסיים את המחשבה.

דוד ביטן: אתה נותן לי להיות צרוד.

מיכל וונש: אני לא רוצה שתתרגז, אבל אני כן רוצה לסיים את המחשבה.

דוד ביטן: הוא לא אלוהים.

דוד ביטן: הוא מרגיש בגלל שהוא ראש ש"ס אז הוא אלוהים?

דוד ביטן: לא.

דוד ביטן: שיעשה את העבודה לכל עם ישראל, זה הכול.

מיכל וונש: אז, אדוני היושב ראש, אני כן רוצה לנסות להציף - - -

דוד ביטן: מה, אנחנו צריכים להילחם עם משרד הפנים כל היום?

דוד ביטן: מה זה הדבר הזה?

מיכל וונש: אבל בגלל שהם בקו ובגלל שכן העלית את זה - - -

דוד ביטן: פעם אתה נלחם באוצר, פעם בפנים, פעם במשפטים, מה הולך פה?

דוד ביטן: אני לא מבין.

מיכל וונש: אני כן רוצה, אדוני היושב ראש, לנצל את ההזדמנות הזאת, גם אם נקיים דיון נפרד, אני חושבת שיש פה אל מול משבר הקורונה גם סבך מאוד גדול וזה משבר מתמשך ולכן צריך פה איזה שהיא מדיניות של רשות האוכלוסין, של משרד הפנים, לא רק לגבי נושאים נקודתיים ופתרונות ספציפיים, שאני מקבלת וכולנו מקבלים עשרות ומאות פניות כאלה, ויש לי עוד רשימות של מאות מבקרים, סבים וסבתות, שיש להם פה עולים חדשים.

מיכל וונש: יש פה בעיות הומניות קשות.

מיכל וונש: מדינות אחרות מתייחסות לנושא הזה - - -

שלומית אבינח: עובד זר.

שלומית אבינח: היה עובד זר ש - - -

דוד ביטן: כן, עובדים, יש משפחות שאין להם עובד זר שיטפל בהם, מה הם עושים?

שלומית אבינח: הם - - - את העובד הקיים.

דוד ביטן: נו מה באמת?

דוד ביטן: מפרים את החוק, מעבירים עובדים זרים לא מאושרים.

דוד ביטן: אז שימשיכו ככה.

מיכל וונש: אז אני רוצה להגיד שחלק ממה שאנחנו רואים פה ומגיע לפתחנו זה שאין מדיניות.

דוד ביטן: הם חושבים שהם נמצאים בעולם משלהם, הכול עומד, כל העולם יעמוד עד שמשרד הפנים יחליט משהו.

מיכל וונש: אנחנו במצב מאוד מאתגר ומציאות מאוד משתנה ועדיין, היות שהמצב הזה איתנו, אנחנו, התפקיד שלנו זה כן כגורם מפקח לדרוש ממשרדי הממשלה לייצר מדיניות הוליסטית ברורה, שקופה לציבור שצריך להנגיש אותה.

דוד ביטן: כן, אבל הם עובדים הפוך, הם מנצלים את הקורונה כדי לא לעבוד.

דוד ביטן: אני אומר את זה במפורש.

מיכל וונש: לא, הם עובדים נורא קשה.

דוד ביטן: זה המצב, זה הסיפור.

מיכל וונש: אני רוצה להציע לך חלופה.

דוד ביטן: - - - לא צריכים אשרות, לא צריכים זה ולא עובדים ואנשים בינתיים לא יודעים מה לעשות.

מיכל וונש: אז אני רוצה להגיד הפוך, אני רוצה להגיד שבגלל שאין מדיניות - - -

דוד ביטן: כמה אפשר לסבול את השטויות האלה?

מיכל וונש: אני חושבת שהתפקיד שלנו כוועדה, בנוסף לדיון הספציפי הזה, ייפתר, אני מקווה מאוד, וספציפית למשפחות שחברי מחזיק פה, אני כן חושבת שיש פה מקום לדיון ואני חושבת שהפוך, הם עובדים הרבה יותר קשה כי זה מקרה מקרה.

מיכל וונש: אנחנו מקבלים מאות פניות, אנחנו מפנים בסופו של דבר אותם אליהם, הנה, אייל אמר פה עכשיו שאנחנו יכולים לפנות ישירות אליו.

מיכל וונש: צריך לגבש איזה שהיא מדיניות אל מול המשבר המתמשך הזה.

דוד ביטן: אז זה צריך להיות ככה?

מיכל וונש: זה מה שאני אומרת.

דוד ביטן: תביני, משרד החוץ - - -

מיכל וונש: לא, משרד החוץ עובד לילות כימים.

דוד ביטן: אז אני אגיד לך, 'נתיב' שמו את האנשים בדיוק במקומות שהם צריכים לעשות את העבודה, משרד החוץ עובד עם שגרירים וקונסוליות, זה מה שהוא עושה, אין לו בכל מקום בן אדם.

מיכל וונש: נכון, אבל 'נתיב' זה רק מקרה אחד.

דוד ביטן: לכן למה לקחו את 'נתיב'?

דוד ביטן: אם הכול יכול לעשות משרד הפנים בואו נשחרר את 'נתיב', לא צריכים את 'נתיב', שמשרד החוץ יטפל גם באשרות של חוק השבות, למה לא? שהם יעשו את הכול.

דוד ביטן: הרי הם כורעים תחת הנטל, הם לא מסוגלים לעשות את הדברים האלה.

דוד ביטן: אז מה רוצים?

דוד ביטן: אני לא מבין.

מיכל וונש: אבל זה מה שאני מנסה לומר, שיש פה גם הזדמנות לקידוד המערכות וזאת האחריות שלנו.

דוד ביטן: שיבטלו את 'נתיב', אני טוען שאין צורך ב'נתיב', הכול ניתן לקונסוליות.

דוד ביטן: את יודעת מה?

דוד ביטן: גם לא צריך את רשות האוכלוסין, גם ניתן לקונסוליות, שהם יאשרו את כולם, זה הכול.

דוד ביטן: מה צריך את רשות האוכלוסין?

דוד ביטן: גם אותם לא צריך.

מיכל וונש: אני אומרת, אדוני היושב ראש, כרשות מפקחת יש לנו פה - - -

דוד ביטן: הם מייצרים בירוקרטיה על מנת שייפנו אליהם ויבלבלו להם את המוח, ככה יש הצדקה לפקידים לעבוד ולמשרות ולתקנים.

דוד ביטן: מה זה הדברים האלה?

דוד ביטן: די, מספיק, נמאס מזה, אני אומר לכם את האמת.

דוד ביטן: לי נמאס.

מיכל וונש: אז כרשות מפקחת אני חושבת שאין לנו את הפריבילגיה שזה יימאס לנו, אני חושבת שמדובר גם באזרחי מדינת ישראל, גם בעולם פרוספקטיביים - - -

דוד ביטן: בושה וחרפה.

מיכל וונש: אז בסדר, זאת האחריות שלנו כגורם מפקח לדאוג שייצרו מנגנונים בוודאות כלשהי ושקיפות כלפי כל הפונים, כולל 'נתיב' כמובן.

דוד ביטן: כן, אבל אנחנו לא ועדת הפנים.

דוד ביטן: אם הייתי יושב ראש ועדת הפנים היו לי מנופים - - -

מיכל וונש: אבל אנחנו ועדת העלייה והקליטה, ואתה, אדוני היושב ראש - - -

דוד ביטן: רגע, היו לי מנופים מאוד גדולים למשרד הפנים, אבל אין לי את זה.

דוד ביטן: אנחנו ועדת הקליטה, אנחנו רואים שבנושא של הקליטה ובנושא של התפוצות כל היום הם מערימים קשיים.

דוד ביטן: הם מערימים אצלנו ואני מאמין שהם מערימים בעוד מקומות, כמו למשל קשישים שזקוקים, משפחות שזקוקות לסיוע של עובד זר שיבוא לטפל.

מיכל וונש: אני אגיד לך משהו, אני לא רוצה שתכעס עליי.

דוד ביטן: מה שאת אומרת זה נכון, זה מתמשך ולכן הבעיות נערמות, הן לא נפתרות.

דוד ביטן: זה הכול.

מיכל וונש: אדוני היושב ראש, אני אומרת את זה כל הזמן, הקורונה רק חשפה את המחדלים ואת החסרונות הכי גדולים של מדינת ישראל, ואין פה מנגנונים ואין פה, בהרבה מאוד דברים, אני פשוט לא משייכת להם כוונת זדון, אני חושבת שמה שקורה זה שנחשפת באמת, מדינת ישראל נחשפת באמת במצבה המאוד לא מתוקן בהרבה מאוד מהתהליכים הללו ויש פה גם הזדמנות וגם חובה, שלנו, שלנו כוועדת העלייה, הקליטה והתפוצות.

דוד ביטן: בסדר, לי נמאס מזה.

דוד ביטן: אני אומר לכם את האמת.

דוד ביטן: מה, זה התפקיד שלנו לרוץ אחרי מינהל האוכלוסין על כל דבר?

מיכל וונש: זה התפקיד שלנו.

דוד ביטן: את מקבלת פניות מעולים.

מיכל וונש: מאות.

דוד ביטן: את צריכה לפנות, למה זה צריך להיות ככה?

דוד ביטן: הם צריכים לטפל בבעיות.

דוד ביטן: מה זה הדבר הזה?

מיכל וונש: אז אנחנו נקיים דיון.

דוד ביטן: יש ועדת חריגים, אני לא יודע מה היא עושה.

דוד ביטן: מה זה הדבר הזה?

דוד ביטן: בחייך, מספיק.

דוד ביטן: אני מבקש מכתב מאוד חריף, לאלקין אני מבקש דווקא, הוא אחראי על העניין הזה, שיפתור את הבעיה, זה הכול.

דוד ביטן: שיילך לשר הפנים, כל היום הם ביחד מקשקשים, שיפתור את הבעיה מולו.

דוד ביטן: זה הכול.

דוד ביטן: ואם הם רוצים דרך משרד החוץ, שישימו משרה בשגרירות מוסקבה שהיא אחראית על העניין הזה.

דוד ביטן: זה הכול, שימנו, שיתנו תקציב, ימנו משרה שהיא אחראית על הקליטה של הנינים.

דוד ביטן: או שיגידו שלא צריך נינים, אין בעיה, אני לא קובע בעניין הזה, אבל שיחליטו.

דוד ביטן: או שימנו משרה ממשרד החוץ ייעודית לעניין הזה, או שאלקין יפתור את הבעיה.

דוד ביטן: אין שום סיבה ששר הפנים, שיש פקידים מטעם המדינה שמקבלים משכורת ויכולים לעשות את העבודה, שנמצאים בשטח, שלא יאפשרו להם את זה, שהם עשו את זה עשר שנים.

דוד ביטן: פתאום הם גילו שיש בעיה משפטית.

דוד ביטן: זה כמו שראש הממשלה הלך לחתום על הסכם שלום, אמרו לו: לפני 20 שנה הייתה החלטת ממשלה שאין לך הסמכה, אתה צריך הסמכה מהשר.

דוד ביטן: תגידו לי, זה רציני?

מיכל וונש: אדוני, אנחנו נקיים עוד דיון באופן כללי על הסוגיה?

מיכל וונש: כיוון שיש הרבה מאוד סוגיות וגם פתרונות.

דוד ביטן: כן, אני מוכן לקיים דיון, אין בעיה, נקיים את הדיון.

דוד ביטן: אני יודע שאני סתם מתרגז.

מיכל וונש: כן, באופן כללי.

מיכל וונש: עולים חדשים למשל שיוצאים מישראל.

דוד ביטן: עולים.

דוד ביטן: העלו 30 עולים, אז הוא אומר שהעלייה נמשכת.

דוד ביטן: נו באמת, זה לא מצחיק?

דוד ביטן: מה הוא חושב, שהעולים באים ככה?

דוד ביטן: אם הסוכנות מביאה צעירים זה כדי שבסוף חלקם יעלו לישראל.

דוד ביטן: זה תהליך, עלייה, זה לא פתאום מעלים איזה 20 עולים במטוס.

מיכל וונש: העיקר שנקיים עוד דיון.

שלומית אבינח: הם כתבו מכתב, אני לא המצאתי את הדברים.

מיכל וונש: לא, אנחנו נקיים דיון, שלומית.

דוד ביטן: כן, אבל אני מאוד מצטער, את רואה, זה תפקיד שלהם לעשות את העבודה הזו.

דוד ביטן: מה, אנחנו צריכים לטפל בזה?

שלומית אבינח: אז אני רוצה להגיד לצורך הפרוטוקול, שאתמול אני ביקשתי כל היום לקבל את האסמכתאות, גם על החלטת משרד הפנים, גם על החלטת שר הפנים וגם על ההחלטה של נוהל הכניסה לישראל, לא קיבלתי את זה.

שלומית אבינח: גם את זה אני אגיד לפרוטוקול.

מיכל וונש: לא, יש כל מיני אתגרים, זה לא רק זה.

דוד ביטן: מה?

שלומית אבינח: את החלטת השר, מה שביקשנו.

דוד ביטן: אין החלטת שר.

דוד ביטן: הוא אמר, אנחנו הסברנו לו.

דוד ביטן: הכול פרטץ', בחייכם, אין שום החלטה שלו.

דוד ביטן: ואם יש, שיראה אותה, שיכתוב אותה.

שלומית אבינח: אין, אין.

שלומית אבינח: אני אומרת לך.

מיכל וונש: אנחנו נקיים דיון באופן כללי לגבי העולים והסוגיות שעולות?

שלומית אבינח: ומה ישתנה בדיון?

מיכל וונש: לא, השאלה אם אנחנו נקיים דיון שבו אנחנו מבקשים מכם – כיוון שיש לי עוד פניות, אם כך, אני כן אעלה את זה כאן, כמו שהצעת.

דוד ביטן: אז אני לא מבין, אז אנחנו עכשיו, מה?

דוד ביטן: כל פנייה אנחנו נפנה למינהל האוכלוסין, זה נראה לך רציני?

מיכל וונש: אז אני אספר לך, אדוני היושב ראש - - -

דוד ביטן: זה נראה לך רציני?

מיכל וונש: אז מה אתם רוצים לעשות?

דוד ביטן: לא יודע, אולי נלך על פיטורים של ראש המינהל.

דוד ביטן: אם זה המצב.

מיכל וונש: אנחנו ועדת העלייה והקליטה, אנחנו מפקחים על כל הגורמים הללו.

דוד ביטן: נבקש לפטר אותו.

דוד ביטן: מה, אני צריך לרוץ אחריו?

דוד ביטן: לא, אני לא מתכוון לרוץ אחרי אף אחד יותר.

דוד ביטן: אם הוא לא מסוגל לעשות את העבודה לטובת עם ישראל אולי שיילך הביתה.

מיכל וונש: אז שנזמן את השר, אדוני היושב ראש.

דוד ביטן: הוא לא יבוא, הוא לא בא לשום מקום.

דוד ביטן: הזמנו אותו, הוא בא?

דוד ביטן: באמת נו.

דוד ביטן: הוא עושה טובה שהוא בא, בחייך, על מה את מדברת?

מיכל וונש: אז רגע, אז מה אומרת ועדת העלייה והקליטה לכל העולים החדשים?

מיכל וונש: למשל כשאומרים להם שהם יכולים לעלות לארץ, עוד אין להם דרכון, הם צריכים לחכות 90 יום.

מיכל וונש: עכשיו, אני מקבלת פניות עכשיו, עולים שאין להם דרכונים, אין נוהל ברור, הם לא יודעים מה לעשות, מי ידאג לפניות האלה?

אלכס קושניר: מה זאת אומרת אין להם דרכון?

מיכל וונש: עדיין אין, כיוון שהם עוד לא הגיעו לארץ, אז עוד אי אפשר להנפיק להם דרכון, הם אמורים לעלות על המטוס עם תעודה מזהה כלשהי אחרת, אבל לא כל - - -

דוד ביטן: הם עולים - - - לא עושים דרכון כשהם עולים, נותנים להם תעודת מעבר.

מיכל וונש: נכון, אבל הם עוד לא מקבלים את תעודת המעבר הזאת וחלק מחברות התעופה לא מאפשרים להם.

מיכל וונש: בקיצור, נקיים על זה דיון.

שלומית אבינח: כן, אבל הדיון הוא דיון סרק, סליחה שאני אומרת כמנהלת הוועדה.

מיכל וונש: אז מה נעשה?

שלומית אבינח: אם אני שולחת שאלות ואין לי תשובות, אז על מה נעשה דיון?

שלומית אבינח: כאילו תידיינו ביניכם?

שלומית אבינח: אין לי בעיה, אבל כאילו אין מענה.

מיכל וונש: אז נשאל, נבקש מהם תשובות.

שלומית אבינח: אין מענה.

שלומית אבינח: אני אתמול את 21 המקרים, שוב, בגלל שעוררתי, אני לא צריכה קרדיט לעצמי, אבל התחילו לטפל, התחילו לבדוק, התחילו לעשות.

מיכל וונש: בסדר, בגלל זה דוד מתוסכל, אבל מה נעשה?

שלומית אבינח: אז אני אומרת, שאני באמת עובדת, כאילו אני מקבלת משכורת, אבל אני עושה הרבה הכנה מעבר, אז אם אין את המקרים הפרטניים ואין מענה - - -

יוסף טייב: יואל ליפובצקי לא יכול לתת לנו מענה?

יוסף טייב: הוא פה בזום.

שלומית אבינח: יואל ליפובצקי פה, אבל - - -

דוד ביטן: מה מענה?

דוד ביטן: הוא נתן מענה?

דוד ביטן: הוא שינה את העמדה.

דוד ביטן: בהתחלה אמרו שהוא הולך לחתום על זה, עכשיו פתאום לא, עכשיו הכול שייעשה דרך הקונסוליה, הקונסוליה ערוכה לזה?

דוד ביטן: בחייך, אתה שומע את זה, היא לא ערוכה לשום דבר.

דוד ביטן: אני אגיד לך את האמת, נמאס לי מזה.

דוד ביטן: עכשיו רוצים מלחמה, אני אעשה מלחמה.

דוד ביטן: הנה אני פותח מלחמה נגד משרד הפנים, אני אומר לך את זה, אתה כנציג של השר, נגד משרד הפנים, נגד מינהל האוכלוסין, אני פותח מלחמה אישית.

דוד ביטן: אני אומר לך את האמת.

דוד ביטן: אני לא מתכוון כל דבר להתחיל להתחנן, לרדת על הברכיים, אין דבר כזה, אף אחד לא יעשה לי את זה, אף פעם לא עשיתי את זה ואני לא אעשה את זה.

יוסף טייב: השאלה, אבל אם רוב המקרים זה כן עובד עם משרד החוץ - - -

דוד ביטן: די, מספיק.

מיכל וונש: לא, אבל אחד אחד.

דוד ביטן: לא, אבל תגיד לי אתה, מה הייתה העילה להפסיק את הפרויקט של הסוכנות?

דוד ביטן: אנשים באים לשם חולים?

יוסף טייב: יש בעיה חוקית.

דוד ביטן: מה זה חוקית?

דוד ביטן: נו מספיק כבר עם זה, נו באמת.

דוד ביטן: איזה חוקי, מה חוקי, באמת?

דוד ביטן: רצו לשנות את המדיניות אז שיגידו, למה לעשות תרגילים?

דוד ביטן: שיגידו רוצים לשנות את המדיניות.

מיכל וונש: אבל זה לא קשור רק ל'נתיב'.

דוד ביטן: אז אני אומר לך, צריך לפטר את כל 'נתיב'.

דוד ביטן: לא צריך את 'נתיב'.

מיכל וונש: אבל זה לא קשור רק ל'נתיב'.

דוד ביטן: אין צורך.

דוד ביטן: הקונסוליות יכולות לעשות את האשרות האלה, לא צריך את 'נתיב'.

דוד ביטן: עזוב, בשביל מה?

דוד ביטן: לא חבל על הכסף?

מיכל וונש: זה לא רק 'נתיב'.

דוד ביטן: חבל.

דוד ביטן: הכול מינהל האוכלוסין, הכול זה וזהו, הם ינהלו את המדינה.

דוד ביטן: כל מה שקשור לעלייה וקליטה סוכנות וזה, שהם ינהלו.

דוד ביטן: מה הקשר לקורונה?

דוד ביטן: פתאום מעכבים, פתאום פותחים, מתי שהם רוצים פותחים, מתי שהם רוצים סוגרים.

דוד ביטן: מה, אנשים פה מריונטות?

דוד ביטן: בחייך.

דוד ביטן: אין בעיה, רוצים מלחמה?

דוד ביטן: מעכשיו תהיה מלחמה ומלחמת עולם, לא מלחמה רגילה, בסדר?

דוד ביטן: אין בעיה.

דוד ביטן: יש לנו את הכלים שלנו לעשות את המלחמות.

דוד ביטן: טוב, הישיבה נעולה.